**Ονοματεπώνυμο φοιτητή: Αγορίτσας Γεώργιος, ΑΕΜ:0713187**

**ΠΡΟΓΡΑΜΜΑ ΑΓΩΓΗ ΥΓΕΙΑΣ: ‹‹Σχολικός εκφοβισμός: αίτια, συνέπειες, τρόποι αντιμετώπισης››**

Με τον όρο ‹‹σχολικός εκφοβισμός›› θεωρείται μια κατάσταση στην οποία ασκείται συστηματική, εσκεμμένη, απρόκλητη και επαναλαμβανόμενη βία καθώς και επιθετική συμπεριφορά με σκοπό την επιβολή και πρόκληση σωματικού και συναισθηματικού πόνου μεταξύ μαθητών. Ο ‹‹σχολικός εκφοβισμός›› μπορεί να πάρει διάφορες διαστάσεις όπως λεκτική, σωματική, ηλεκτρονική, σεξουαλική και ψυχολογική. Εμφανίζεται σε πολλές χώρες, όπως και στην Ελλάδα.

**Σκοπός** του προγράμματος είναι η ενημέρωση και η αφύπνιση των μαθητών. Η ενίσχυση της αυτοπεποίθησης, η αποδοχή της διαφορετικότητας, η διαχείριση του θυμού των εφήβων καθώς επίσης και οι τρόποι αντιμετώπισης του φαινομένου.

**Στόχοι** του προγράμματος είναι οι μαθητές:

* Να κατανοήσουν το φαινόμενου του εκφοβισμού και της βίας στο σχολείο
* Να εκφράσουν τα συναισθήματά τους
* Να ενισχυθεί η αλληλεγγύη των μαθητών
* Να κατανοήσουν τις επιπτώσεις του φαινομένου
* Να επισημάνουν τα χαρακτηριστικά του θύτη, θύματος και παρατηρητή
* Να αναγνωριστούν οι ενδείξεις και συμπεριφορές που οφείλονται στο φαινόμενο
* Να σκεφτούν σε ατομικό και ομαδικό επίπεδο τρόπους αντιμετώπισης του εκφοβισμού και της βίας στο σχολείο.

Το πρόγραμμα θα εφαρμοστεί στους μαθητές της στ’ τάξης ενός δημόσιου δημοτικού σχολείου.

**Τεκμηρίωση:** Σύμφωνα με έρευνες περίπου 20% των μαθητών έχουν βιώσει συμπεριφορές εκφοβισμού και βίας στο σχολείο από συμμαθητές τους. Το φαινόμενο αυτό αποτελεί μορφή επιθετικής συμπεριφοράς με σοβαρές επιπτώσεις στην ψυχοσυναισθηματική ανάπτυξη του παιδιού καθώς και στη διαδικασία της μάθησης. Εμφανίζεται σε διάφορες μορφές είτε άμεσα είτε έμμεσα όπως η σωματική βία, ο αποκλεισμός από την ομάδα (κοινωνικός εκφοβισμός), οι απειλές (λεκτικός εκφοβισμός) καθώς και η σεξουαλική παρενόχληση.

Το πρόγραμμα θα εφαρμοστεί στο συγκεκριμένο δημοτικό σχολείο διότι τα τελευταία 3 χρόνια υπήρξαν πολλά κρούσματα κυρίως λεκτικής και σωματικής βίας.

**Προσδοκώμενα αποτελέσματα:**

* Οι τελειόφοιτοι μαθητές μαθαίνουν να αντιμετωπίζουν το φαινόμενο αυτό και προετοιμάζονται για την επόμενη σχολική βαθμίδα.
* Μείωση των κρουσμάτων του σχολικού εκφοβισμού.
* Ενδυνάμωση της αλληλεγγύης και της συλλογικότητας των μαθητών.

**Μάθημα 1**

**Α: ΣΤΟΧΟΙ**

* Ενημέρωση των μαθητών σχετικά με το φαινόμενο.
* Ενίσχυση του κλίματος εμπιστοσύνης για την υλοποίηση του προγράμματος.
* Κατάθεση σκέψεων και συναισθημάτων με αφορμή μια είδηση στα ΜΜΕ.

**Β: ΜΕΘΟΔΟΣ**

* Δραστηριότητα γνωριμίας
* Ανάγνωση είδησης
* Συζήτηση

**Γ: ΥΛΙΚΑ-ΜΕΣΑ**

* Κόλλες Α4
* Ηλεκτρονικός υπολογιστής, διαδίκτυο, προτζέκτορας

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Οι μαθητές αυτοσυστήνονται και ο εκπαιδευτικός ξεκινά μια εισαγωγική συζήτηση για τον σχολικό εκφοβισμό. Στη συνέχεια ο εκπαιδευτικός προβάλει μέσω προτζέκτορα μία είδηση των ΜΜΕ. Ακολουθεί συζήτηση για να κατανοήσουν οι μαθητές τι είναι εκφοβισμός και τι βία στο σχολείο και εκφράζουν τις απόψεις τους για το φαινόμενο αυτό.

**Μάθημα 2**

Στο δεύτερο μάθημα ο εκπαιδευτικός στοχεύει στο να τονίσει την ενσυναίσθηση δηλαδή ,την δυνατότητα να αναγνωρίσουν ή να καταλάβουν οι μαθητές την θέση, την κατάσταση ή το συναίσθημα του άλλου.

Οι μαθητές μέσω της δραματοποίησης και το παίξιμο εναλλακτικών ρόλων θα βιώσουν καταστάσεις, επεισόδια εκφοβισμού και βίας στο σχολείο και θα εστιάσουν στα συναισθήματα και στα κίνητρα του ‘’άλλου ‘’. Οι μαθητές μπαίνουν στη θέση του άλλου και αυτό τους κάνει να είναι πιο ευαίσθητοι και έτσι, σπανίως ασκούν βία σε άλλα παιδιά. Επίσης μαθαίνουν να ελέγχουν την επιθετικότητα.

Η ενσυναίσθηση δηλαδή αποτελεί έναν ιδιαίτερα σημαντικό παράγοντα ελέγχου της επιθετικότητας. Από αυτή την άποψη αναμένεται να είναι ισχυρός αποτρεπτικός παράγοντας του εκφοβισμού και της βίας στο σχολείο.

**Α. ΣΤΟΧΟΙ**

1. Να μιλήσουν οι μαθητές για τα συναισθήματά τους ‘όταν είναν είναι παρόντες σε περιστατικά εκφοβισμού και βίας στο σχολείο.

2. Να ενισχυθούν η ενσυναίσθηση και η αλληλεγγύη μεταξύ των μαθητών.

**Β. ΜΕΘΟΔΟΣ**

Δραματοποίηση ιστορίας

**Γ.ΥΛΙΚΑ-ΜΕΣΑ**

1. Φωτοτυπία της ιστορίας.

2. Κουτάκι

3. Χαρτάκια με ρόλους

**ΠΕΡΙΓΡΑΦΗ ΤΗΣ ΔΡΑΣΤΗΡΙΟΤΗΤΑΣ**

Ο εκπαιδευτικός κάνει μια εισαγωγή για το τι θα ακολουθήσει, δηλαδή τη δραματοποίηση της ιστορίας. Ορίζει τον τόπο και χρόνο και μοιράζει τους ρόλους με κλήρωση.

Οι μαθητές αφού κατανοήσουν την κατάσταση που περιγράφεται στο σενάριο ( επεισόδια εκφοβισμού και βίας στο σχολείο ) καθώς και τον χαρακτήρα που υποδύονται, ζωντανεύουν με κίνηση και λόγο μια ιστορία. Στο τέλος οι μαθητές σχολιάζουν τους ρόλους τους, τις συμπεριφορές και μιλούν για τα συναισθήματα που βίωσαν. Το μάθημα κλείνει με σχόλια των συμμαθητών.

Ο εκπαιδευτικός τονίζει σε αυτό το σημείο τη σημασία της ενσυναίσθησης και αλληλεγγύης μεταξύ των μαθητών.

**Μάθημα 3**

**Α. ΣΤΟΧΟΙ**

Να κατανοήσουν οι μαθητές το φαινόμενο του εκφοβισμού και της βίας αναλύοντας και περιγράφοντας χαρακτηριστικά του θύτη, θύματος και παρατηρητή.

**Β. ΜΕΘΟΔΟΣ** Καταιγισμός ιδεών, συζήτηση, καταγραφή ανακοίνωση.

**Γ. ΥΛΙΚΑ – ΜΕΣΑ**

1. Κόλλες χαρτιού

2. Μαρκαδόροι

3. Πίνακας

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Σε κάθε μαθητή δίνεται μια κόλλα Α4 και μαρκαδόρος για να καταγράψει τα χαρακτηριστικά που πιστεύει πως έχει το θύμα, θύτης και παρατηρητής. Στη συνέχεια ο εκπαιδευτικός συγκεντρώνει όλα τα στοιχεία καταγράφοντάς τα στον πίνακα σε τρεις διαφορετικές στήλες. Έτσι δίνεται η δυνατότητα σε όλους τους μαθητές να μιλήσουν και να διερευνήσουν τα χαρακτηριστικά.

**Μάθημα 4**

**Α. ΣΤΟΧΟΙ**

1. Να αναγνωριστούν οι συμπεριφορές και τα συμπτώματα που οφείλονται στο φαινόμενο αυτό.

2. Να γίνουν κατανοητές οι επιπτώσεις του εκφοβισμού και βίας στο σχολείο.

**Β. ΜΕΘΟΔΟΣ**

Παρακολούθηση ταινίας μικρού μήκους σχετική με το θέμα, συζήτηση περιστατικών εκφοβισμού.

**Γ. ΥΛΙΚΑ- ΜΕΣΑ**

1. ΠΡΟΒΟΛΕΑΣ

2. LAPTOP

3. Κόλλες Α4

4. Μαρκαδόροι

5. Πίνακας

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Ο εκπαιδευτικός προβάλλει στα παιδιά ταινία μικρού μήκους σχετική με το φαινόμενο του εκφοβισμού. Μετά το τέλος της ταινίας ο εκπαιδευτικός μοιράζει στα παιδιά κόλλες χαρτιού για να χαρακτηρίσουν τους εμπλεκόμενους στην ταινία. Επίσης να αναγνωρίσουν τα συμπτώματα που δείχνουν την εκφοβιστική συμπεριφορά. Καθώς επίσης να κατανοήσουν τις επιπτώσεις οι οποίες μπορεί να είναι άμεσες ή έμμεσες.

**Μάθημα 5**

**Α. ΣΤΟΧΟΙ**

1. Να προταθούν από τους μαθητές αποτελεσματικοί τρόποι αντιμετώπισης του προβλήματος.

2. Να συζητηθεί ο ρόλος των συμμαθητών ,συλλόγου καθηγητών, της σχολικής κοινότητας και γονέων.

3. Να εμπλουτιστεί η ταυτότητα των παιδιών με υγιή πρότυπα.

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Ο εκπαιδευτικός ζητάει από τους μαθητές να σκεφτούν και να προτείνουν τρόπους αντιμετώπισης του εκφοβισμού μπαίνοντας στη θέση του διευθυντή του σχολείου. Οι μαθητές γράφουν τις προτάσεις τους σε ένα φύλλο χαρτί . Ο κάθε μαθητής διαβάζει τις ιδέες του και ο εκπαιδευτικός τις μεταφέρει στον πίνακα. Ακολουθεί συζήτηση και αξιολόγηση των προτάσεων. Στο τέλος οι μαθητές συντάσσουν ένα κείμενο με τους προτεινόμενους τρόπους αντιμετώπισης στους οποίους κατέληξαν και το υποβάλλουν στο σύλλογο των καθηγητών και στον διευθυντή.

**Μάθημα 6**

**Α.ΣΤΟΧΟΙ**

1. Να καλλιεργηθεί με βιωματικό τρόπο ο ουσιαστικός ρόλος της ομάδας των μαθητών για την πρόληψη και αντιμετώπιση του φαινομένου του εκφοβισμού.

2. Να ενδυναμωθεί η ομαδική λειτουργία της τάξης.

**Β. ΜΕΘΟΔΟΣ**

Παιχνίδια για την ανάπτυξη της ομαδικότητας, συνεργασίας και της ενεργητικής συμμετοχής των μαθητών.

**Γ. ΥΛΙΚΑ-ΜΕΣΑ**

CD PLAYER ΚΑΙ ΜΟΥΣΙΚΗ

**ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ**

Αρχικά ο εκπαιδευτικός δίνει οδηγίες για το πώς οι μαθητές θα παίξουν ένα παιχνίδι. Στο παιχνίδι συμμετέχει κι ο εκπαιδευτικός. Στη συνέχεια σχηματίζουν κύκλο και πιάνουν το χέρι του διπλανού. Κλείνουν τα μάτια και λένε φωναχτά ένας-ένας με τη σειρά τις σκέψεις-λέξεις που αισθάνονται για τον διπλανό τους. Η διαδικασία συνεχίζεται αρκετές φορές για να εκφραστούν όσο γίνεται περισσότερα συναισθήματα. Στόχος του παιχνιδιού είναι να ακουστούν οι σκέψεις ξεχωριστά όλων των μελών της ομάδας σεβόμενοι ο ένας τον άλλον. Στο τέλος τα παιδιά ανοίγουν τα μάτια.

**ΑΞΙΟΛΟΓΗΣΗ ΤΟΥ ΠΡΟΓΡΑΜΜΑΤΟΣ**

Δίνεται στους μαθητές να συμπληρώσουν ένα ερωτηματολόγιο με ερωτήσεις όπως :

Τι μου άρεσε ;

Τι δεν μου άρεσε και θα ήθελα να αλλάξω ;

Πώς ένιωσα στην αρχή του προγράμματος;

Πόσα καινούρια πράγματα έμαθα;

Ποια ήταν η συνεισφορά μου στην ομάδα;

Πώς νιώθω τώρα που τελείωσε το πρόγραμμα;

Πώς θα αξιοποιήσω όσα έμαθα; **Στόχος της αξιολόγησης είναι να ακουστούν οι εμπειρίες και τα συναισθήματα των μαθητών.**